ཕྱི་ལོ་༢༠༠༡ལོར་༸དཔལ་ལྡན་ཁྲི་བརྟན་ནོར་བུ་རྩེ་ནས་བཀའ་རབ་འབྱམས་པ་དགེ་བའི་བཤེས་གཉེན་ཆེན་མོའི་མཚན་རྟགས་བཞེས་པ་དང་།དེ་མུས་འཛིན་གྲྭ་ཁག་ལ་སློབ་ཁྲིད་རྒྱུན་ཆགས་སུ་གནང་བཞིན་༸སྐྱབས་རྗེ་ཡོངས་འཛིན་རིན་པོ་ཆེའི་དྲུང་ནས་གསན་བསམ་རྒྱུན་མར་གནང་།དེ་མཚུངས་ཆོས་ལུགས་རིག་གནས་འདོན་སྤེལ་ཞུ་སའི་ལོ་དེབ་༼བགྲེས་པོའི་འབེལ་གཏམ།༽དང་།དཔལ་ལྡན་ཁྲི་བརྟན་ནོར་བུ་རྩེའི་དཔེ་མཛོད་ཁང་བཅས་ཀྱི་ལས་དོན་ལ་ཐུགས་ཁུར་དང་མཛད་འཕྲིན་རྒྱ་ཆེ་བསྐྱངས་གནང་བ་དང་།རྩོམ་པའི་འཕྲིན་ལས་ཀྱི་སྐོར་དེ་སྔོན་དུས་དེབ་དང་དྲ་རྒྱ་སོགས་ལས་ཐོན་ཟིན་པ་ནི།༼སེམས་དང་སེམས་འབྱུང་གི་རྣམ་བཞག་གཅེས་བཏུས།༽དང་།༼ལྷ་བོན་སྒོ་བཞིའི་ནང་ཚན་བསང་གི་སྐོར་ཅུང་ཟད་གླེང་བ་ཞེས་པ་དང་༽༼གཙང་མ་ལྷ་སེལ་དང་དེ་ལས་འཕྲོས་པའི་སེལ་གྱི་སྐོར།༽༼བླ་ཡིད་སེམས་གསུམ་གྱི་སྐོར།༽༼ཡེ་རྗེ་སྨོན་པའི་རྨི་ལམ་གྱི་སྐོར།༽༼ཐུགས་རྗེ་སེམས་དཔའི་ཐེག་པའི་རྣམ་བཤད་ཀྱི་སྐོར།༽༼ཉམས་མྱོང་དང་མཐོང་ཐོས་ཕྱོགས་གཅིག་ཏུ་སྦམས་པའི་ཡན་ལག་བདུན་པ།༽༼སྣོད་བཅུད་ཆགས་ཚུལ་སྐོར་ལས་འཕྲོས་པའི་བསམ་འཆར་ཉུང་ངུ་།༽༼རྣམ་བཤད་སྐབས་དང་པོའི་འཁྲུགས་པ་གོ་རིམ་དུ་བསྡེབས་པའི་བཀའ་བརྟེན་ཞེས་པའི་སྐབས་ཀྱི་ཟུར་རྒྱན།༽༼གཡུང་དྲུང་བོན་གྱི་བཀའ་དང་བཀའ་བརྟེན་གྱི་དཀར་ཆག་འགའ་ཡི་ངོ་སྤྲོད།༽༼གཏེར་སྟོན་གསང་སྔགས་གླིང་པའི་ལོ་རྒྱུས་སྙིང་བསྡུས་སུ་བཀོད་པ༽༼ཆོ་ག་བཅུ་གཉིས་ཀྱི་སྤྱི་དོན།༽༼སྔགས་རྫོགས་ལུགས་ཀྱི་མ་རིག་ངོས་འཛིན་གྱི་ཟིན་ཐོ།༽༼མ་རྒྱུད་ཁྲིད་བརྒྱད་སྐོར་གྱི་ཟོན་ཐོ།༽བཅས་དང་།དེ་མིན་དཔར་སྐྲུན་གྱི་སྔོན་གླེང་འདྲ་མིན་སོགས་ཡོད།དེ་སྔོན་པར་སྐྲུན་མ་ཞུས་པའི་རིགས་ནི།༼ཟབ་མོ་གཏེར་གྱི་ཁ་བྱང་ཆེན་མོ།༽༼མ་རྒྱུད་དགོངས་སྤྱོད་རྣམ་གསུམ་གྱི་འགྲེལ་བ།༽༼སེམས་དང་སེམས་བྱུང་གི་རྣམ་བཤད།༽༼ཚད་འགྲེལ་འཕྲུལ་སྒྲོན་ལེའུ་ཕྱི་མ་གཉིས་ཀྱི་ཟིན་ཏིག༽༼ཡེ་ཤེས་ཐིག་ལེའི་མཆན་ཡིག་ཉུང་ངུ་།༽༼མཆོད་རྟེན་གྱི་བརྡ་དོན་བཤད་པ།༽༼ལྷོ་གཏེར་ཐེག་དགུའི་རྣམ་བཤད།༽༼འགྲེལ་མེ་ལོང་དགུ་སྐོར་གྱི་འབྲས་ཐེག་ལྔའི་མཆན་འགྲེལ།༽༼མ་རྒྱུད་འབྲས་རྒྱུད་ཀྱི་ཟིན་ཐོ།༽༼དཀར་པོ་གཅིག་ཐུབ།༽༼མ་རྒྱུད་ཐུགས་རྗེ་ཉི་མའི་ཁྲིད་རིམ་བསྡུས་པ།༽༼བསྐྱེད་རྫོགས་ཀྱི་ཟུར་རྒྱན།༽༼གཞི་ལམ་རྣམ་འབྱེད་བཀླགས་པའི་འཆར་སྣང་སྐོར།༽༼འདུར་གྱི་རྣམ་བཤད།༽སོགས་ཀྱི་རྩོམ་ཡིག་མང་པོ་བཞུགས་པ་རྣམས་རིམ་པས་རྗེས་སུ་འཐོན་ངེས་ཡིན།གསུང་རྩོམ་འདི་དག་ནི་དགག་བཞག་གི་རིག་ལམ་ལ་བྱང་ཞིང་གཞུང་ལུགས་ལ་གཏིང་ཚུགས་པ་དང་།གྲུབ་མཐའ་ཁག་ལ་གཟིགས་རྒྱ་ཆེ་ཞིང་ཉམས་མྱོང་གི་དགོངས་པ་མཐོ་བའི་སྐྱེས་བུ་ཞིག་གི་གསུང་རྩོམ་ཡིན་པས་ན་གཞན་དང་མི་འདྲ་བའི་ཁྱད་བོན་དུ་མ་ལྡན་ཡོད་པ་ནི་བརྗོད་པའི་ཡུལ་ལས་འདས་སོ།།